Замежныя студэнты навучаюцца ў МДЛУ платна на кантрактнай аснове. Кантракт гарантуе навучанне па абранай праграме і пражыванне ў зручным пакоі студэнцкага інтэрната (разам з двума іншымі студэнтамі). Нашыя інтэрнаты знаходзяцца ў гістарычным цэнтры Мінска, сталіцы Беларусі. Такім чынам, акрамя навучання ва ўніверсітэце, вы атрымліваеце магчымасць пазнаёміцца з шматвекавой гісторыяй сталіцы, а таксама з багатай гістарычнай і культурнай спадчынай беларускага народа. Мінск – цудоўны горад, дзе шмат паркаў і сквераў, музеяў і галерэй, канцэртных залаў і тэатраў. Нацыянальны акадэмічны Вялікі тэатр оперы і балета Рэспублікі Беларусь займае другое месца сярод тэатраў былога СССР, саступаючы толькі Вялікаму тэатру ў Маскве. Вакол Мінска размешчана мноства гістарычных мясцін і славутасцяў, якія варта наведаць. Вы таксама можаце пабываць у іншых гарадах Беларусі, кожны з якіх мае свой унікальны характар і славутасці. Напрыклад, у Віцебску вы можаце наведаць дом-музей Марка Шагала, прысвечаны жыццю і мастацтву гэтага выдатнага мастака з сусветным імем, у Брэсце вы даведаецеся пра гістарычную абарону Брэсцкай крэпасці ў час Другой сусветнай вайны; у Гомелі ёсць велічны палац XVIII—ХІХ стагоддзяў, акружаны цудоўным паркам. Мінск – адзін з самых чыстых і зялёных гарадоў Еўропы. Сёння яго насельніцтва складае амаль два мільёны чалавек. Сучасны гарадскі транспарт, уключаючы развітую сістэму метро, дае магчымасць хутка і лёгка перамяшчацца ў любую кропку горада. Мы з нецярпеннем чакаем вас у Мінску і спадзяемся, што тут вы будзеце адчуваць сябе як дома.